
			Spill som heltene dine 

			TAKK TIL:

			Først og fremst vil jeg takke alle i Bonnier Books for støtten, og for måten dere styrer det stadig voksende Football Heroes-skipet på. Det er både en ære og en glede å få skrive historier for den neste generasjonen fotballfans. Takk også til agenten min, Nick Walters, som gjør at jeg kan fortsette å ha drømmejobben.

			En ekstra stor takk til alle lærere, bokhandlere og bibliotekarer som har anbefalt disse bøkene, og selvfølgelig til leserne. Denne serien er en suksess på grunn av dere.

			Over til venner og familie. Jeg hadde ikke skrevet denne bokserien hvis det ikke var for broren min, Tom. Jeg er veldig takknemlig for at han trodde på meg som forfatter. Jeg er også veldig takknemlig overfor resten av familien min, spesielt Mel, Noah, Nico og selvfølgelig mamma og pappa. Det er foreldrene mine som ga meg mine to største lidenskaper: fotball og bøker. De er en inspirasjon for alt jeg gjør.

			Pang, Will, Mills, Doug, Naomi, John, Charlie, Sam, Katy, Ben, Karen, Ana (og alle andre jeg har glemt), takk for all kjærlighet og latter, men jeg må beklage, jeg kommer ikke til å skaffe meg en «ekte jobb» med det første!

			Og til slutt, til Iona. Jeg kunne ikke ha gjort dette uten oppmuntring og forståelse fra deg. Jeg er veldig glad i deg. Og selvfølgelig Arlo, den største helten av dem alle. Jeg håper vi en dag kan kose oss sammen med disse bøkene.

		

	
		
			KAPITTEL 1

			DRØMMEDEBUT I VM

			21. november 2022, Khalifa International Stadium

			VM i Qatar. De engelske spillerne gikk ut på banen med kaptein Harry Kane i front. Like bak ham kom den erfarne keeperen Jordan Pickford og midtstopperen Harry Maguire. Og helt bakerst gikk Jude Bellingham, Englands lovende midtbanestjerne.

			Det var et stort øyeblikk for nittenåringen, for gutten fra Birmingham skulle debutere i VM. Var han nervøs? Nei, egentlig ikke. Jude virket rolig og fokusert, men det kriblet i kroppen hans. Han gledet seg veldig til avspark, for dette hadde vært drømmen hans helt siden han var seks år.

			«Kom igjeeeeeeen!» ropte han og klappet da nasjonalsangene var ferdige. Nå som England spilte med Declan Rice som anker på midtbanen, kunne Jude være med mer fremover i banen, akkurat som når han spilte for Borussia Dortmund. Han var på sitt beste i «boks-til-boks-rollen». Da fikk han virkelig brukt energien og ferdighetene sine på best mulig måte.

			Judes største ønske var å bli VM-helt for England. Han hadde levert sin første målgivende pasning og ble kåret til banens beste spiller i kampen mot Tyskland i september, men han ventet fortsatt på sitt første landslagsmål.�

			I de første tjue minuttene av kampen mot Iran var Jude litt for ivrig. Det var som om han ikke helt klarte å styre seg: Han debuterte jo i VM! Han var som et barn i en godteributikk, men touchen satt ikke helt, og han forårsaket flere iranske frispark fra farlige posisjoner.

			«Unnskyld!» sa han til lagkameratene.

			Men etter hvert fant han roen, og utover i andre omgang fikk han bedre kontroll.

			PING! Han spilte en nydelig pasning i mellomrommet til Mason Mount.

			PING! Han slo en perfekt langpasning til Kieran Trippier på høyrevingen.

			Hele fotballverdenen satt klistret til TV-skjermen. Jude ble bare bedre og bedre, og det samme gjorde England. Harry Maguire sentret til Mason. Han la igjen ballen til Raheem Sterling, som spilte den ut til venstre til Luke Shaw. Mye bedre!

			Samtidig var Jude på vei inn i rommet mellom Irans midtbane og forsvar. Han var fortsatt umarkert da han kom inn i sekstenmeteren. Luke så opp for å slå innlegget og fikk øye på Jude.

			«Jeg er ledig!» ropte Jude.

			Jude fulgte nøye med på ballens bane, før han hoppet opp og styrte ballen over keeperen og i nettet med en nydelig heading. 1–0!

			Måååååååååååååååååååååååååååååååååååål!

			Hurra! England ledet, og Jude var helten. Han hadde scoret i VM-debuten! Han la armen rundt Mason og løp bort til fansen for å feire. Alle medspillerne jublet som gale, men Jude smilte ikke engang. De hadde ikke sikret seieren ennå.

			Men da første omgang var ferdig, virket det å være avgjort. Først scoret Bukayo Saka med en suser fra fjorten meter. Like før pause fikk Jude tak i ballen og satte fart, han driblet forbi en motspiller, før han fant Harry Kane med en smart pasning. Kanes innlegg traff Raheem, som banket ballen i mål på volley. 3–0!

			For en strålende start for England! Judes VM-debut gikk akkurat så bra som han hadde drømt om, og det var en fantastisk følelse å feire med Harry og Raheem.

			Jobben var gjort, så nå kunne de vel ta det litt med ro? Absolutt ikke! Jude var like full av energi i andre omgang, og jobbet knallhardt i hver eneste duell. Og da England gikk i angrep, stormet han inn i sekstenmeteren, klar for innlegg. Men denne gangen bestemte Bukayo seg for å skyte selv. 4–0!

			«Heeeerliiiiiig!» brølte Jude og bokset med knyttneven i luften.

			Selv om de ledet klart, ble han skuffet da Iran kom seg gjennom det engelske forsvaret og scoret et reduseringsmål. Arghhhh! Selv om det ikke hadde noe å si for utfallet av kampen, ville han at de både skulle vinne og klare å holde nullen. England svarte på scoringen med å gå rett i angrep og Marcus Rashford trillet ballen i mål. 5–1!

			Seieren var sikret, men Jude kjempet videre. I det 89. minuttet flikket Marcus ballen videre, og Jude fant Callum Wilson med en strålende gjennombruddspasning. Han la den igjen til Jack Grealish, som enkelt scoret på åpent mål. 6–1!

			Like etter blåste dommeren av kampen. Jobben var gjort! Jude gikk rundt på banen med et stort smil, takket motstanderne for kampen og klemte lagkameratene.

			«For en kveld, kompis!» sa Jude til Bukayo mens de nøt stemningen på Khalifa International Stadium.

			England hadde fått en best mulig start på VM 2022, og det samme hadde den unge midtbanesjefen deres. Ett mål, to nøkkelpasninger, mange flotte løp, touch og taklinger – ikke verst for en gutt som spilte for Birmingham City i Championship for bare noen få år siden! Etter kampen snakket alle fotballekspertene om Jude.

			«Vi har å gjøre med en helt spesiell spiller», sa Micah Richards.

			«Han er så ung at han bare har spilt fotball i et par år», la Rio Ferdinand til. «Det er helt ufattelig.»

			Den gamle spisshelten Alan Shearer oppsummerte det perfekt: «Dette var en komplett prestasjon fra en utrolig spennende spiller.»

			For en reise det hadde vært for Hagleys unge helt! Og både for Jude og England var dette bare begynnelsen.

